ΕΓΚΑΙΝΙΑΣΤΗΚΑΝ ΜΕ ΜΕΓΑΛΗ ΕΠΙΤΥΧΙΑ ΟΙ «ΕΙΚΑΣΤΙΚΕΣ ΔΙΑΠΛΑΣΕΙΣ» ΤΟΥ ΚΩΣΤΑ ΕΥΑΓΓΕΛΑΤΟΥ
ΣΤΟ ΠΟΛΕΜΙΚΟ ΜΟΥΣΕΙΟ ΑΘΗΝΩΝ

Εγκαινιάστηκε με καλλιτεχνική επιτυχία και προσέλευση πολλών φιλότεχνων, επιστημόνων, εκπαιδευτικών, εικαστικών καλλιτεχνών, λογοτεχνών, ιστορικών της τέχνης, συλλεκτών και εκπροσώπων σημαντικών πνευματικών, πολιτιστικών, λογοτεχνικών και κοινωνικών φορέων, η ατομική έκθεση εικαστικών έργων του Κώστα Ευαγγελάτου. Η επετειακή έκθεση πραγματοποιήθηκε για τα 50 χρόνια από την πρώτη ατομική έκθεση ζωγραφικής του διακεκριμένου διεθνώς ζωγράφου, ποιητή, θεωρητικού τέχνης στην Αθήνα το 1976,  με τίτλο: "Εικαστικές Διαπλάσεις". 
Ορισμένα από τα ζωγραφικά και γλυπτικά έργα έχουν παρουσιαστεί σε αναδρομικού χαρακτήρα εκθέσεις του Κώστα Ευαγγελάτου στην Ελλάδα και το εξωτερικό, (Αθήνα, Θεσσαλονίκη, Νέα Υόρκη, Παρίσι, Αρέτσο, Λευκωσία, Άμστερνταμ, Λήντς, Γλασκώβη, Γκέτενμποργκ, κ.α.) 
 
Αισθητικές κριτικές προσεγγίσεις στα έργα της εικαστικής έκθεσης έχουν διατυπώσει σε κείμενα τους οι: Ο Ακαδημαικός, Ιστορικός τέχνης, ομ. Καθηγητής ΕΚΠΑ Χρύσανθος Α. Χρήστου, ο ιστορικός της τέχνης, αν. καθηγητής  ΕΚΠΑ Στέλιος Λυδάκης,  η ιστορικός τέχνης Ευαγγελία Νάκα, η ιστορικός τέχνης, η τεχνοκριτικός  Δρ. Ντόρα Ηλιοπούλου-Ρογκάν,  ο ιστορικός τέχνης, λογοτέχνης  Λεόντιος Πετμεζάς , ο αισθητικός της τέχνης, λογοτέχνης Ευάγγελος Ανδρέου. 

Στα επίσημα εγκαίνια της έκθεσης μίλησε επαινετικά για τον Κώστα Ευαγγελάτο και τα έργα του ο Αντιστράτηγος (ε.α.) Ιωάννης Τζουνάκος, Αντιπρόεδρος του Διοικητικού Συμβουλίου του Πολεμικού Μουσείου Αθηνών.
Ακολούθησε από τον καλλιτέχνη ευχαριστήρια ομιλία για την τιμητική του έκθεση στο Πολεμικό Μουσείο. Μετά έγινε αναλυτική ξενάγηση στο χώρο της έκθεσης, η οποία εντυπωσίασε έντονα τους παρόντες με τα εμβληματικά και εμπνευσμένα από διαχρονικές αισθητικές αξίες έργα καθώς και τις επεξηγηματικές αφηγήσεις του Κώστα Ευαγγελάτου σχετικές με την δημιουργική τους αποκρυστάλλωση. Στο τέλος της ξενάγησης ο διακεκριμένος μεταφραστής, καθηγητής του Ιονίου Πανεπιστημίου κ. Δημήτρης Φίλιας συμπύκνωσε με τον ενδελεχή κριτικό του λόγο την ποιητική αλληλουχία της έκφρασης του εικαστικού δημιουργού. 
Η πολύ σημαντική έκθεση-σύνοψη της πολύχρονης εικαστικής έρευνας, των συμβολικών προτάσεων και των αισθητικών καταθέσεων του Κώστα Ευαγγελάτου καταδεικνύει την προσωπική, ιδιότυπη, βιωματική και συνεπή θέση του στο ενεργό φάσμα της σύγχρονης τέχνης. 
 


ΠΟΛΕΜΙΚΟ ΜΟΥΣΕΙΟ ΑΘΗΝΩΝ
ΡΙΖΑΡΗ 2-4 ΚΑΙ ΒΑΣ. ΣΟΦΙΑΣ. ΑΘΗΝΑ
Διάρκεια έκθεσης 14 Νοεμβρίου-14 Δεκεμβρίου 2026-10-21. 
Καθημερινά και Κυριακή: 9:00-17:00
Σάββατο: 9:00 - 22:00

